ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Ιουνίου 1999

για καθορισμό των αναγκαίων μέτρων εφαρμογής για την εκτέλεση της διάταξης του Προέδρου του Πρωτοδικείου των Ευρωπαϊκών Κοινοτήτων της 30ής Απριλίου 1999, στην υπόθεση Τ-44/98 RII

[κοινοποιηθείσα υπό τον αριθμό Ε(1999) 1736]

(1999/422/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας:

(1) ότι ο Πρόεδρος του Πρωτοδικείου των Ευρωπαϊκών Κοινοτήτων απήγγειλε στις 30 Απριλίου 1999 διάταξη στην υπόθεση Τ-44/98 RII (Emesa Sugar (Free zone) NV - στο εξής αποκαλούμενη "Emesa" - κατά της Επιτροπής των Ευρωπαϊκών Κοινοτήτων), δια της οποίας ανεστάλη έναντι της Emesa, η εφαρμογή του άρθρου 108β της απόφασης 91/482/ΕΟΚ της Επιτροπής, της 25ης Ιουλίου 1991, σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα(1), όπως τροποποιήθηκε τελευταία από την απόφαση 97/803/ΕΟΚ(2), του κανονισμού (ΕΚ) αριθ. 2553/97 της Επιτροπής, της 17ης Δεκεμβρίου 1997, για τις λεπτομέρειες έκδοσης πιστοποιητικών εισαγωγής όσον αφορά ορισμένα προϊόντα που υπάγονται στους κωδικούς ΣΟ 1707, 1702, 1703 και 1704, με σώρευση καταγωγής ΑΚΕ/ΥΧΕ(3), και της απόφασης της Επιτροπής, της 23ης Δεκεμβρίου 1997 (VI/51329)(4), (στο εξής αποκαλούμενη η "διάταξη")·

(2) ότι, εξάλλου επετράπη στην Emesa, πάντοτε δυνάμει της διάταξης, να εισαγάγει αλεσμένη ζάχαρη (sucre moulu) καταγωγής ΥΧΕ κατά την έννοια του άρθρου 6 του παραρτήματος ΙΙ της απόφασης 91/482/ΕΟΚ, σύμφωνα με τους αναφερόμενους όρους στην εν λόγω απόφαση, όπως αυτή ίσχυε μέχρι τις 30 Νοεμβρίου 1997 και υπό ορισμένους όρους και περιορισμούς·

(3) ότι για να επιτραπεί στην Emesa να εκτελέσει τις ενέργειες, για τις οποίες είχε την έγκριση δυνάμει της διάταξης, πρέπει να θεσπισθούν διατάξεις εφαρμογής, τις οποίες τα κράτη μέλη και η Emesa θα πρέπει να τηρήσουν,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Emesa Sugar (Free zone) NV, εταιρεία συσταθείσα σύμφωνα με το δίκαιο της Αρούμπα, εγκατεστημένη στο Oranjestad (Αρούμπα), να εισαγάγει κατά την περίοδο 1 Μαΐου 1999 έως 31 Οκτωβρίου 1999 στην Κοινότητα 7500 τόνους αλεσμένης ζάχαρης καταγωγής ΥΧΕ κατά την έννοια του άρθρου 6 του παραρτήματος ΙΙ της απόφασης 91/482/ΕΟΚ, σύμφωνα με τους κάτωθι όρους:

1. Οι εισαγωγές υπάγονται στην έκδοση πιστοποιητικού εισαγωγής· οι αρμόδιες αρχές των κρατών μελών προβαίνουν στην έκδοση των πιστοποιητικών σύμφωνα με τις εφαρμοστέες διατάξεις του κανονισμού (ΕΟΚ) αριθ. 3719/88 της Επιτροπής(5).

Στο τετραγωνίδιο 24 του πιστοποιητικού αναφέρεται η μνεία "ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΠΡΩΤΟΔΙΚΕΙΟΥ ΤΩΝ ΕΚ ΣΤΗΝ ΥΠΟΘΕΣΗ Τ-44 RII ΤΗΣ 30.4.1999"

Συστήνεται εγγύηση 3 EUR/τόνο από την Emesa· η εγγύηση αυτή αποδεσμεύεται εάν η εισαγωγή πραγματοποιηθεί σύμφωνα με το πιστοποιητικό εισαγωγής.

2. Η ζάχαρη καταγωγής των ΥΧΕ που εισάγεται στην Κοινότητα δυνάμει της διάταξης, πωλείται σε τιμή τουλάχιστον ίση προς 63,19 EUR για 100 kg λευκής ζάχαρης του ποιοτικού τύπου που καθορίζεται από τον κανονισμό (ΕΟΚ) αριθ. 793/72 του Συμβουλίου(6).

Εκτός από την εγγύηση που αναφέρεται στο σημείο 1, τελευταίο εδάφιο, η Emesa καταθέτει, στο τελωνείο όπου πραγματοποιούνται οι διατυπώσεις για τη θέση σε ελεύθερη κυκλοφορία, το αργότερο την ημέρα κατά την οποία η ζάχαρη προσκομίζεται στο τελωνείο για τη διασάφηση, τραπεζική εγγύηση 28 δολαρίων ΗΠΑ/τόνο.

Η εγγύηση αποδεσμεύεται κατόπιν διαταγής του Προέδρου του Πρωτοδικείου υπέρ της Emesa, εάν το Δικαστήριο των Ευρωπαϊκών Κοινοτήτων κηρύξει, στην υπόθεση C-17/98, το άρθρο 108β της απόφασης 91/482/ΕΟΚ ανίσχυρο.

Άρθρο 2

Η έκδοση του ή των πιστοποιητικών εισαγωγής και η εισαγωγή του εμπορεύματος πραγματοποιούνται το αργότερο στις 31 Οκτωβρίου 1999.

Άρθρο 3

Η Emesa δεν μπορεί να υποβάλει καμία αίτηση πιστοποιητικού εισαγωγής βάσει του κανονισμού (ΕΚ) αριθ. 2553/97.

Άρθρο 4

Οι διατάξεις του κανονισμού (ΕΟΚ) αριθ. 2913/92 του Συμβουλίου(7) εφαρμόζονται εφόσον δεν αντιτίθενται προς τις άλλες διατάξεις της παρούσας απόφασης.

Άρθρο 5

Η παρούσα απόφαση εφαρμόζεται από την 1η Ιουνίου 1999.

Άρθρο 6

Η παρούσα απόφαση απευθύνεται στα κράτη μέλη και στην Emesa Sugar (Free zone) NV.

Βρυξέλλες, 24 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 263 της 19.9.1991, σ. 1.

(2) ΕΕ L 329 της 29.11.1997, σ. 50.

(3) ΕΕ L 349 της 19.12.1997, σ. 26.

(4) Δεν έχει δημοσιευθεί στην Επίσημη Εφημερίδα των Ευρωπαϊκών Κοινοτήτων.

(5) ΕΕ L 331 της 2.12.1988, σ. 1.

(6) ΕΕ L 94 της 21.4.1972, σ. 1.

(7) ΕΕ L 302 της 19.10.1992, σ. 1.